**II. Osobitná časť**

**K Čl. I**

K bodu 1.

Celkové príjmy štátneho rozpočtu sa zvyšujú o 1 497,7 mil. eur. Celkové výdavky štátneho rozpočtu sa zvyšujú o 1 497,7 mil. eur.

K bodu 2.

V prílohe č. 1 Bilancia príjmov a výdavkov štátneho rozpočtu na rok 2022 sa menia príjmy a výdavky štátneho rozpočtu. Odôvodnenie úpravy príjmov je uvedené v bode 3. a zvýšenia výdavkov v bode 4.

K bodu 3.

V prílohe č. 2 Príjmy kapitol na rok 2022 sa v kapitole Všeobecná pokladničná správa zvyšujú príjmy spolu o 1 497,7 mil. eur z dôvodu lepšieho výberu daňových príjmov podľa septembrovej prognózy Výboru pre daňové prognózy, a to oproti pôvodne schválenému rozpočtu na rok 2022.

Celkové príjmy štátneho rozpočtu sa v súvislosti s úpravou sumy príjmov v kapitole Všeobecná pokladničná správa upravujú v riadku „Spolu“.

K bodu 4.

V prílohe č. 3 Výdavky štátneho rozpočtu na rok 2022 sa zvyšuje záväzný ukazovateľ výdavkov spolu a výdavkov spolu bez prostriedkov podľa § 17 ods. 4 zákona č. 523/2004 Z. z. a prostriedkov z rozpočtu EÚ a prostriedkov z Plánu obnovy a odolnosti:

- v kapitole Ministerstvo práce, sociálnych vecí a rodiny SR na výplatu 13. dôchodku v mesiaci november 2022 v nadväznosti na vládny návrh zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov v znení zákona č. 171/2022 Z. z. (tlač 1205) v sume 207 619 341 eur a na kompenzácie pre ohrozené skupiny v sume 190 037 659 eur,

- v kapitole Ministerstvo hospodárstva SR na pomoc firmám na základe schémy štátnej pomoci s cenovým stropom, nad rámec ktorého budú firmy kompenzované, v sume 900 000 000 eur,

- v kapitole Všeobecná pokladničná správa na kompenzácie pre verejnú správu v sume 200 000 000 eur.

Celkové výdavky štátneho rozpočtu sa v súvislosti s úpravami súm výdavkov v kapitolách Ministerstvo práce, sociálnych vecí a rodiny SR, Ministerstvo hospodárstva SR a Všeobecná pokladničná správa upravujú v riadku „Spolu“.

K bodu 5.

Zmeny výdavkov v kapitolách Ministerstvo práce, sociálnych vecí a rodiny SR, Ministerstvo hospodárstva SR a Všeobecná pokladničná správa sa premietajú aj do prílohy č. 4 k zákonu o štátnom rozpočte na rok 2022 „Výdavky štátneho rozpočtu na realizáciu programov vlády SR a častí programov vlády SR na rok 2022“.

**K Čl. II**

Účinnosť zákona sa navrhuje dňom vyhlásenia.

V Bratislave 14. októbra 2022

**Eduard Heger v. r.**

**predseda vlády Slovenskej republiky**

**Igor Matovič v. r.**

**podpredseda vlády a minister financií Slovenskej republiky**